Logo konferencie KAEST

**Konferencia o využití esperanta vo vede a technike** (esper. *Konferenco pri Aplikoj de Esperanto en Scienco kaj Tekniko*; skratka *KAEST*) je séria seminárov a konferencií praktikujúcich vedecko-technické využitie jazyka esperanto, prebiehajúcich v niekdajšom Česko-Slovensku a dnešnom Česku a Slovensku. Medzi rokmi 1978 a 1989 konferenciu organizovala vedecko-technická sekcia organizácií československých esperantistov, vtedy pod skratkami *AEST* či *SAEST* (esper. „Seminario pri Apliko de Esperanto en Scienco kaj Tekniko" – „Seminár o využití esperanta vo vede a technike"). Po prestávke v organizovaní konferencií pokračoval od roku 1998 Český esperantský zväz v spolupráci s agentúrou KAVA-PECH. Od roku 2010 prevzala organizovanie konferencie na starosť organizácia E@I.

V roku 2018 sa konferencia konala 18. až 21. októbra v Modre-Harmónii.

V roku 2020 sa konferencia bude konať od 1. do 4. októbra len ako virtuálne podujatie na Internete.

Zoznam ročníkov
---------------

1. AEST 1978, Žilina: (bez zvláštnej témy)
2. SAEST 1980, Ústí nad Labem: Životné prostredie dnes a zajtra. Problémy odborného jazyka a prekladu
3. AEST 1981, Žilina: Využitie počítačov
4. SAEST 1982, České Budějovice: Energia - celosvetový problém. Problémy odborného jazyka a prekladu
5. SAEST 1984, Brno: Perspektívy svetovej produkcie výživy. Problémy odborného jazyka a prekladu
6. AEST 1988, Poprad: Racionalizácia vo vede a technike
7. SAEST 1989, Strážnice: Železničná doprava
8. KAEST 1998, Praha: Moderné prostriedky komunikácie. Terminologické problémy
9. KAEST 2000, Praha: Odborné použitie esperanta. Hospodárstvo na prahu tretieho tisícročia
10. KAEST 2002 (8. až 10. novembra), Dobšiná: Odborné štúdie v esperante. Elektronické prostriedky.
11. KAEST 2004, Dobšiná: Odborne o esperante a esperantom o vede
12. KAEST 2006, Dobšiná: Jazyk a internet a iné štúdie
13. KAEST 2008, Dobšiná: (bez zvláštnej témy)
14. KAEST 2010 (18. až 21. novembra), Modra: Moderné technológie pre esperanto
15. KAEST 2012 (15. až 18. novembra), Modra: Moderné vzdelávacie metódy a technológie
16. KAEST 2014 (13. až 16. novembra), Modra: Archívy a knižnice – ako chrániť a zachovať naše dedičstvo
17. KAEST 2016 (17. až 20. novembra), Modra: Výhody a prekážky modernej komunikácie
18. KAEST 2018 (18. až 21. októbra), Modra: Vývoj paradigiem vo vede a technike

Jednotlivé ročníky
------------------

### KAEST 2002

Počas konferencie KAEST 2002 prednášal Chuck Smith v rámci svojho prednáškového turné po Európe na tému „Wikipédia: Viacjazyčná internetová encyklopédia" s úmyslom popularizovať Esperantskú Wikipédiu, ktorá vtedy nebola ani rok stará. To dalo prítomnému českému esperantistovi Miroslavovi Malovcovi impulz k založeniu českej Wikipédie, ktorej prvé užívateľské rozhranie preložil do češtiny práve z esperanta za pomoci Chucka Smitha.

### KAEST 2004

Počas konferencie KAEST 2004 sa uskutočnilo 11 prednášok, vždy nasledovaných diskusiou. Prednášali Marc Bavant a Otto Haszpra (členovia Akadémie Esperanta), Wera a Detlev Blanke, Jan Werner, Miroslav Malovec, Rüdiger Sachs, Božidar Leonov, Heinz Hoffmann, Martin Minich a Josef Hron. Bolo predstavených niekoľko projektov.

### KAEST 2006

Účastníci seminára E@I v Brne, ktorí sa potom zúčastnili KAESTu 2006
Konferencia KAEST 2006 zdieľala svoju tému s týždenným školiacim seminárom „Jazyky na internete" usporiadaným bezprostredne pred konferenciou v Brne organizáciou E@I v spolupráci s Českou esperantskou mládežou. Účastníci tohto seminára, predovšetkým mladí ľudia, potom navštívili aj KAEST a niektorí z nich tam prednášali (Peter Baláž, Marek Blahuš, Viliam Búr, Alla Kudryashova, Clayton Smith).

### KAEST 2008

Na konferencii KAEST 2008 prezentoval o. i. Francesco Maurelli projekt autonómneho podmorského robota. O jeho aktivitách neskôr v češtine informoval Český rozhlas.

### KAEST 2010

Mélanie Maradan (Švajčiarsko) prednášajúca o názvosloví počas KAESTu 2010
Konferencia KAEST 2010, prvýkrát usporiadaná organizáciou E@I, sa po 22 rokoch vrátila na Slovensko (konala sa v mestečku Modra v časti Harmónia) a hostila 52 účastníkov z 15 krajín. 

Prebehol seminár o Wikipédii, počítačový ateliér, Petr Chrdle predstavil doterajšiu históriu akcií KAEST a SAEST a predstavila sa tiež E@I a jej činnosť. Tiež bol predstavený WikiTrans - systém strojového prekladu anglickej Wikipédie do esperanta, filmy z TED a esperantské webové stránky. Hlavný prednáškový program bol rozdelený do dvoch súbežných blokov. V sobotu večer prebehlo zasadnutie medzinárodnej vedeckej esperantistickej asociácie ISAE, bol premietnutý film o Jánovi Maliarikovi.

Počas konferencie KAEST 2010 sa uskutočnilo 34 prednášok. Použité prezentácie organizátori sprístupnili na internete a v júli 2011 vyšiel aj zborník (digitálne aj knižne) plných textov prednášok (323 strán). Z niekoľkých prednášok bola tiež zhotovená videonahrávka. Prednášalo nasledujúcich 27 osôb: Hèctor Alòs i Font, Peter Baláž, Eckhard Bick, Marek Blahuš, Detlev Blanke, Wera Blanke, Iván Bujdosó, Petr Chrdle, Marcos Cramer, Bart Demeyere, Zbigniew Galor, Sean Healy, Konstantin Chlyzov, Ilona Koutny, Mélanie Maradan, Stano Marček, Francesco Maurelli, Johannes Mueller, Jan Uldal Niemann, Jacob Nordfalk, Katarína Nosková, Konstantin Obraztsov, Stefan Panka, Sonja Petrović Lundberg, Barbara Pietrzak, Ján Vajs, Toon Witkam.

Po konferencii KAEST 2010 prebehlo na tom istom mieste a za účasti niektorých účastníkov konferencie samostatné počítačovo-jazykovedné kolokvium.

### KAEST 2012

KAEST 2012 sa uskutočnil od 15. do 18. novembra 2012 v Modre-Harmónii na Slovensku, obdobne ako KAEST 2010. V spolupráci s Wikimediou Slovenská republika prebehlo wikipedistické školenie pre začiatočníkov a pokročilých.

Literatúra
----------

* Nosková, Katarína; Baláž, Peter (red.). *Modernaj teknologioj por Esperanto. Zborník konferencie KAEST 2010.* Partizánske: Espero pre E @ I, 2011. 323 s Text v esperante, zhrnutie v esperante, angličtine a slovenčine. 300 výtlačkov. ISBN 978-80-89366-10-1.
* Nosková, Katarína; Baláž, Peter (red.). *Modernaj edukaj metodoj kaj teknologioj*. Zborník konferencie KAEST 2012. Partizánske : Espero pre E@I, 2013. 239 s. Text v esperante, zhrnutie v esperante, angličtine a slovenčine. ISBN 978-80-89366-21-7

Referencie
----------

1. ↑   *Elŝutejo* [online]. kaest2018.ikso.net, [cit. 2018-02-02]. Dostupné online.
2. ↑  Chrdle, Petr: *Du gravaj sciencteknikaj aranĝoj en meza Eŭropo (SAEST - AEST - KAEST)* In Nosková, Katarína; Baláž, Peter (red.): *Modernaj teknologioj por Esperanto.* Partizánske : Espero pre E@I, 2011.
3. ↑  *Špičky oboru v Praze. Roboti na dně*. ČRo Leonardo. 3. august 2009.
4. ↑   *KAEST 2012* [online]. [Cit. 2014-06-01]. Dostupné online. (esperantsky)

Iné projekty
------------

Commons
* Spolupracuj na Commons Commons ponúka multimediálne súbory na tému **Konferencia o využití esperanta vo vede a technike**

Externé odkazy
--------------

* Oficiálny web
* Webové stránky konference KAEST 2012 (esperanto)
* Webové stránky konference KAEST 2010 (esperanto)
* História konferencie KAEST s podrobnosťami o rokoch 1998-2008 (česky)
	+ Podrobnosti o konferenci KAEST 2008 (esperanto)

Zdroj
-----

*Tento článok je čiastočný alebo úplný preklad článku Konference o užití esperanta ve vědě a technice na českej Wikipédii.*